紫微亭
作者：梅堯臣
朝代：宋

paragraphs: 江雲如旗脚，墨點飛雁行。
平圃采芳菊，上水酌桂漿。
爲言此何時，杜子逢重陽。
醉思莊生達，哂彼齊景傷。
至今孤亭間，獨有九日章。
昔我來齊山，山僧迎道傍。
騎馬到寺門，亂石屹若牆。
值雨不徧歷，但取山泉嘗。
牧之舊遊處，苔滑屐莫將。
却返弄水涯，隔溪望青蒼。
絕頂見茅屋，洪波日湯湯。
雲霞與雁鶩，還動秋客腸。
去逾十五年，游宦韓陳梁。
哀哀遘禍殃，乃再居南方。
欲往尚未可，追吟寄支郎。